Amerikanske medier: Republikanerne gir tre mill. for 80-tallshelter
Låten er blant San Francisco-bandets mest kjente, og både TMZ og E!Online skriver at republikanerne har hyret inn bandet for å spille på deres landsmøte i Florida denne uken. Prisen? 500.000 dollar - over 2,9 millioner kroner, for 90 minutters konsert, ifølge de to normalt velinformerte nettstedene. En talsperson for Romney avviser imidlertid overfor Buzzfeed at presidentkandidaten har betalt penger for konserten, og sier at firmaet Liberty Plaza, som støtte til den veldedige organisasjonen Citizens Helping Heroes, har hyret inn bandet til å spille i nærheten av landsmøtet. TMZ skriver at det er organisasjonen American Action Network, som to sentrale republikanere står bak, som har bladd opp pengene. Blant de andre artistene som står på scenen i løpet av landsmøtet er Kid Rock, Trace Adkins, Lynyrd Skynyrd, Oak Ridge Boys og Lee Greenwood. Citizens Helping Heroes, som beskriver seg selv som en ikke-politisk organisasjon som støtter amerikanske soldater, har ikke selv kommentert noen av sakene. På hjemmesidene står imidlertid ikke Journey-konserten oppført som en av de kommende eventene, mens det meldes om at blant annet Lynyrd Skynyrd-konserten er i forbindelse med republikanernes landsmøte. Både E!Online og TMZ får begge understreket fra kilder at Journey ikke ønsker å ta et politisk standpunkt med å spille på landsmøtet. VG har tidligere skrevet om at landsmøtet har vært truet av ekstremværet «Isaac». Derfor ble også starten av landsmøtet utsatt en dag. Ifølge CNN har flere topper i partiet uttalt at dette er partiets presidentkandidat Mitt Romneys siste sjanse til å virkelig imponere det amerikanske folk før valget i november - og at hver dag som går tapt kan få konsekvenser.
Republikanere punger ut for å sende en melding til velgerne via 80-tallsbandet Journey: «Don't stop believing».